Springbokke: Probleme en nogmaals probleme met die intrapslagBismarck du Plessis – word nie oorweeg nie. (Foto: YouTube) Eddie Jones en John Mitchell is reeds lankal kaalkop, Allister Coetzee het binne twee jaar grys geword, Robbie Fleck kan nie een grys haar meer bykry nie en ŉ mens wonder hoe lank dit Rassie Erasmus sal neem voordat hy soos ŉ oud-Springbokslot sy hare en baard swart sal kleur. Erasmus het Saterdag in Washington met sy intreetoets as Springbokafrigter teen Wallis die eerste wind van voor gekry toe die Bokke verslaan is. Op Maandag se mediakonferensie het Erasmus na van die positiewe aspekte verwys, waarvan daar nie veel was nie, veral nadat daar vroeër in die middag bevestig is dat Wallis nou ook bó die Springbokke op die wêreldranglys geskuif het. Wanneer laas was die Bokke sewende? Was Engeland, Ierland, Wallis en Skotland al ooit saam voor die Bokke? Eina! Erasmus was skaars terug in Suid-Afrika voordat van sy planne vir die eerste toets teen Engeland ook nie op die tafel beland het nie. Dit was voor die handliggend dat hy vir Bismarck du Plessis teen Engeland as haker in die plek van die beseerde Malcolm Marx wou inspan. Só ook wou hy Frans Steyn as sentermaat saam met die onervare Lukhanyo Am ingespan het. Du Plessis pas soos ŉ handskoen in Erasmus se patroon: hard, fisiek en genadeloos, maar na alle waarskynlikheid voos gespeel by Montpellier, wat Saterdag in die eindstryd van die Franse Top14-reeks deur Castres geskok is. Die probleem is dat Du Plessis eers Dinsdag in Suid-Afrika aankom en Steyn, om die een of ander rede, hom eers Woensdag by die Springbokspan aansluit. Heeltemal tereg sê Erasmus dat dit onregverdig teenoor die ander spelers sou wees om hulle te oorweeg. Wees maar verseker, hulle sal beslis in die tweede toets op die Engelse losgelaat word. Erasmus het geen ander keuse nie as om Bongi Mbonambi, wat ná sy gebarste blindederm-operasie nog net een wedstryd vir die Westelike Provinsie in die SuperSportreeks en een Superrugbywedstryd vir die Stormers gespeel het, in die beginspan te kies. Die twee ander hakers in die groep van 43, Chiliboy Ralepelle en Akker van der Merwe, was Saterdag in die verloorspan teen Wallis. Die Springbokspan vir Saterdag se toets op Ellispark sal weer, soos teen Wallis, ŉ gebrek aan ervare kombinasies hê. Die agterste driehoek van Willie le Roux (heelagter) en die twee waarskynlike vleuels, Sibusiso Nkosi en Aphiwe Dyantyi, het nog nie saam gespeel nie. Só ook die senterpaar van Damian de Allende en Lukhanyo Am en ook ewe min die skakelpaar van Handré Pollard en Faf de Klerk. Die losvoorspelerkombinasie van Duane Vermeulen (agtsteman) en Siya Kilosi en Jean-Luc du Preez is ook vreemd vir mekaar. Só kan die moontlike Bokspan lyk ‒ 15 Willie le Roux, 14 Sibusiso Nkosi, 13 Lukhanyo Am, 12 Damian de Allende, 11 Aphiwe Dyantyi, 10 Handré Pollard, 9 Faf de Klerk, 8 Duane Vermeulen, 7 Jean-Luc du Preez, 6 Siya Kolisi (kaptein), 5 Pieter-Steph du Toit/RG Snyman, 4 Franco Mostert, 3 Frans Malherbe, 2 Bongi Mbonambi, 1 Beast Mtawarira.